Brann i industribygg i Hølen: – Her er det full fyr
– Det er snakk om en eller annen form for industrilokale, sier vaktleder Roger Andersen i Øst 110-sentral til VG. – Her er det full fyr, slår han fast. Øst politidistrikt opplyser i en Twitter-melding at beboere i nabohus blir evakuert. Det skal ikke være spredningsfare til andre boliger. – Det er tre bolighus i nærheten. Vi evakuerer nabohusene med tanke på å forebygge røykskader. Det har gått helt udramatisk for seg, sier operasjonsleder Gisle Sveen ved Øst politidistrikt til VG. Det skal være to kvinner og to barn som er evakuert. Et vitne på stedet sier til VG at de har fått beskjed om å holde avstand fordi det kan være gass i bygget. Nestkommanderende Ole-Martin Isebakke ved Øst 110-sentral sier til NTB litt over midnatt at brannvesenet ikke anser gassflaskene i bygget som en fare. Brannvesenet mottok melding om brannen klokken 21.36. Det skal ikke ha vært folk i bygningen som brenner. – Det brenner i omtrent halve bygget, og vi har i den forstand kontroll på brannen fordi vi mener vi har klart å stoppe spredning ved hjelp av en brannskillevegg, sier nestkommanderende Ole-Martin Isebakke ved Øst 110-sentral til NTB klokken 0.15. – Men slukkingsarbeidet vil pågå til langt utpå dagen lørdag, tilføyer han. Vitnet på stedet sier også at deler av bygningen som står i brann har rast sammen. Andersen sier at brannvesenet er der med sju brannbiler.
Det brenner i et industribygg i Hølen i Akershus. Beboere i nabohus blir evakuert.